CELEX: 32010D0759
Language: sl
Date: 2010-12-02 00:00:00
Title: 2010/759/EU: Sklep Sveta z dne 2. decembra 2010 o uvedbi nadzornih ukrepov za 4-metilmetkatinon (mefedron)

8.12.2010   
            
            
               SL
            
            
               Uradni list Evropske unije
            
            
               L 322/44
            
         SKLEP SVETA
   z dne 2. decembra 2010
   o uvedbi nadzornih ukrepov za 4-metilmetkatinon (mefedron)
   (2010/759/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Sklepa Sveta 2005/387/PNZ z dne 10. maja 2005 o izmenjavi podatkov, oceni tveganja in nadzoru nad novimi psihoaktivnimi snovmi (1), in zlasti člena 8(3) Sklepa,
   ob upoštevanju pobude Evropske komisije,
   ob upoštevanju naslednjega:
   
               (1)
            
            
               Poročilo o oceni tveganja glede 4-metilmetkatinona (mefedrona) je bilo pripravljeno na podlagi člena 6 Sklepa 2005/387/PNZ na posebnem zasedanju razširjenega znanstvenega odbora Evropskega centra za spremljanje drog in zasvojenosti z drogami ter nato predloženo Komisiji 3. avgusta 2010.
            
         
               (2)
            
            
               Mefedron je sintetičen katinon, ki se zakonito proizvaja in distribuira zlasti v Aziji, pakira pa se očitno v Evropi. Prodaja se predvsem kot prah, lahko pa tudi v obliki kapsul ali tablet. Kupi se ga lahko prek interneta, v specializiranih trgovinah ali pri uličnih preprodajalcih. Na internetu se pogosto prodaja kot gnojilo, solna kopel ali kemikalija, ki se uporablja v raziskavah. Zelo redko se prodaja kot zakonita droga (dovoljena psihoaktivna snov) in ponavadi se ne omenja njegovih potencialnih psihoaktivnih učinkov, prav tako ni konkretnih informacij o njih.
            
         
               (3)
            
            
               Posebne učinke mefedrona je težko oceniti, saj se uporablja predvsem skupaj s substancami kot je alkohol in drugimi poživili. Mefedron naj bi imel podobne fizične učinke kot druga poživila, zlasti ekstazi (MDMA). Vendar pa je zaradi kratkotrajnega učinka, ki vodi k ponovni uporabi, bolj primerljiv s kokainom. Obstajajo dokazi za to, da se uporablja kot alternativa nedovoljenim poživilom, da obstajajo pri njem velike možnosti za zlorabo in da lahko povzroči zasvojenost. Za podrobnejšo proučitev možnosti za zasvojitev s to drogo, je potrebnih več poglobljenih študij.
            
         
               (4)
            
            
               V Uniji se poroča o dveh smrtnih primerih, ki sta bila kot kaže posledica uživanja mefedrona. V še vsaj 37 smrtnih primerih je bila pri obdukciji potrjena prisotnost mefedrona.
            
         
               (5)
            
            
               22 držav članic poroča o zasegu mefedrona v prahu ali tabletah. Le malo podatkov kaže na obsežno obdelavo ali distribucijo mefedrona ter na vpletenost organiziranega kriminala. Obstaja nekaj dokazov za to, da se v primeru nadzornih ukrepov mefedron še naprej nezakonito preprodaja.
            
         
               (6)
            
            
               Mefedron v Uniji nima dokazane ali priznane zdravstvene vrednosti ali uporabe, prav tako pa ni dokazov, da ga je mogoče uporabljati v druge zakonite namene.
            
         
               (7)
            
            
               Mefedron se trenutno ne ocenjuje in ni bil ocenjen v okviru sistema Združenih narodov. 11 držav članic je v skladu s svojimi obveznostmi na podlagi Konvencije Združenih narodov o psihotropnih snoveh iz leta 1971 v okviru zakonodaje na področju drog uvedlo nadzorne ukrepe za mefedron. Dve državi članici uporabljata nadzorne ukrepe za mefedron v skladu s svojo zakonodajo na področju zdravil.
            
         
               (8)
            
            
               Poročilo o oceni tveganja zagotavlja le malo znanstvenih dokazov in opozarja, da so potrebne nadaljnje študije o splošnih zdravstvenih in socialnih tveganjih uporabe mefedrona. Ker ima lastnosti poživila, lahko povzroča odvisnost pri uporabnikih in nima zdravstvenih koristi ter zaradi potencialne privlačnosti in tveganja za zdravje ga je treba obravnavati s previdnostjo in zanj uvesti nadzorne ukrepe.
            
         
               (9)
            
            
               Ker je 11 držav članic že uvedlo nadzorne ukrepe za mefedron, bi lahko z uvedbo nadzornih ukrepov v vsej Uniji pripomogli k odpravljanju težav pri čezmejnem kazenskem pregonu in sodelovanju pravosodnih organov –
            
         SPREJEL NASLEDNJI SKLEP:
   Člen 1
   Države članice bodo sprejele potrebne ukrepe v skladu s svojim nacionalnim pravom, da za 4-metilmetkatinon (mefedron) uvedejo nadzorne ukrepe in kazenske sankcije, kot jih določa njihova zakonodaja v skladu z njihovimi obveznostmi na podlagi Konvencije Združenih narodov o psihotropnih snoveh iz leta 1971.
   Člen 2
   Ta sklep začne veljati dan po objavi v Uradnem listu Evropske unije.
   
      V Bruslju, 2. decembra 2010
      
         
            Za Svet
         
         
            Predsednik
         
         M. WATHELET
      
   
   
      (1)  UL L 127, 20.5.2005, str. 32.